30.5.2023
SL
Uradni list Evropske unije
C 188/77
6. poziva ECHA ali po potrebi drug pristojni evropski organ, naj razvije enoten pristop k odkrivanju izdelkov, ki vsebujejo azbest.
Zaželen bi bil register izdelkov, ki morda vsebujejo azbest, da bi državam članicam olajšali zgodnje odkrivanje.
Prav tako pozdravlja predlog Evropske komisije za zakonodajno pobudo o preverjanju, beleženju in spremljanju azbesta, katere namen je premostiti vrzel med nacionalnimi ukrepi na tem področju.
Uvedba obveznega pregledovanja in beleženja azbesta v stavbah ter razvoj nacionalnih strategij za odstranjevanje azbesta bi morala privesti do usklajenega in primerljivega pristopa po vsej EU, s čimer bi ustvarili varnejše okolje in dosegli višjo raven varstva evropskih državljanov.
Direktiva bi morala obravnavati tudi potrebo po zaščiti služb za pomoč v sili (vključno s gasilci, policijo, zdravniki in reševalci) pred tveganji, povezanimi z izpostavljenostjo azbestu, in sicer z vzpostavitvijo posodobljene in dostopne podatkovne zbirke z zanesljivimi podatki o infrastrukturi s potrjeno ali verjetno prisotnostjo azbesta;
7. ugotavlja, da bo revidirana direktiva uspešna le, če bodo države članice in institucije EU lokalne in regionalne oblasti dejavno vključile v vse faze njenega usklajevanja in izvajanja;
8.
podpira sprejetje skupnega okvira EU za lažje prepoznavanje in posledično varno odstranjevanje azbesta iz stavbnega fonda EU.
Evropsko komisijo in države članice poziva, naj razvijejo skupen, sistemski in sistematični pristop k obravnavi problema azbesta ter naj spodbujajo njegovo uporabo (od metod evidentiranja, informacijskih in izobraževalnih kampanj ter programov podpore prebivalcem, podjetnikom in lokalnim/regionalnim oblastem pri odstranjevanju azbesta do rešitev za zaščito zdravja in shranjevanje azbesta);
9. z zaskrbljenostjo ugotavlja, da je v nekaterih državah članicah EU dovoljeno odstraniti azbestne izdelke na lastno pest.
Poudarja, da je usposabljanje delavcev bistveno za preprečevanje tveganj zaradi poklicne izpostavljenosti azbestu, zato so potrebne evropske smernice za potrjevanje zahtevanih znanj in spretnosti, da se zagotovi uporaba enakih standardov po vsej EU.
Poziva k oblikovanju evropskih smernic za potrjevanje znanj in spretnosti, ki se od delavcev zahtevajo za varno odstranitev sestavnih delov, ki vsebujejo azbest;
10. poziva Evropsko komisijo, naj oblikuje mehanizme za varno pospešitev popolne odprave azbesta z ozaveščanjem, učinkovitejšim izobraževanjem in zaščito delavcev ter prebivalcev.
V ta namen naj pripravi učinkovite, privlačne in uporabnikom prijazne izobraževalne in informacijske programe (tudi za zaposlene v lokalnih in regionalnih oblasteh ter zdravstvenih službah);
11. ugotavlja, da lahko zeleni prehod, za katerega si prizadevajo vsi, in uresničevanje cilja EU za povečanje stopnje prenove stavb v okviru vala prenove hkrati povečata tudi izpostavljenost azbestu, zlasti gradbenih delavcev.
Zato je nujno oblikovati rešitve za učinkovitejše spremljanje procesa odstranjevanja azbesta in vzpostaviti namenski sistem za oskrbo in zdravljenje bolezni, povezanih z azbestom (za delavce, ki so ali so bili zaposleni v sektorjih, izpostavljenih azbestu);
12. opozarja, da je treba uvesti in finančno podpreti inovativne dejavnosti centrov za raziskave in razvoj za varno odstranjevanje, hrambo in skladiščenje azbesta (npr. v okviru programa Obzorje).
V večini držav se nevarni odpadki še vedno skladiščijo na odlagališčih ali v namenskih skladiščih za azbestne odpadke.
S povečanjem stopnje odstranjevanja azbesta se bo znatno razširil tudi prostor za skladiščenje tega nevarnega minerala.
Hkrati priporoča vzpostavitev mreže mest in regij, ki se soočajo s problemom in posledicami azbesta na svojem ozemlju.
Cilj je razviti sodelovanje, ki bi vključevalo izmenjavo prakse in oblikovanje partnerstev za izvajanje skupnih nadnacionalnih raziskovalnih projektov, ki bi jih sofinancirala Evropska unija;
13. ugotavlja, da je glavni razlog za počasno odstranjevanje azbesta dejstvo, da se sofinancirata samo razstavljanje in odlaganje azbestnih izdelkov (zlasti strešnih kritin Eternit).
Posamezniki pogosto nimajo zadostnih finančnih sredstev za plačilo gradbenih materialov in storitev za nadomestitev strešnih kritin ter se zato naložbam odrečejo.
Uvesti je treba nove mehanizme subvencij in nove spodbude (davčne olajšave, nepovratna sredstva itd.);
14. za zaščito delavcev, izpostavljenih azbestu, in čim večje zmanjšanje vpliva azbesta na okolje se pridružuje pozivu k oblikovanju evropske strategije za odstranjevanje azbesta, s katero bi zagotovili celosten pristop različnih politik in v vseh državah članicah uvedli sistemske in učinkovite rešitve za metode popisa, spremljanja, varnega odstranjevanja, skladiščenja in izobraževanja (usposabljanja);